CELEX: 32015R1164
Language: hr
Date: 2015-07-15 00:00:00
Title: Provedbena uredba Komisije (EU) 2015/1164 оd 15. srpnja 2015. o utvrđivanju količinskog ograničenja za izvoz šećera i izoglukoze izvan kvote do kraja tržišne godine 2015./2016.

16.7.2015   
            
            
               HR
            
            
               Službeni list Europske unije
            
            
               L 188/28
            
         PROVEDBENA UREDBA KOMISIJE (EU) 2015/1164
   оd 15. srpnja 2015.
   o utvrđivanju količinskog ograničenja za izvoz šećera i izoglukoze izvan kvote do kraja tržišne godine 2015./2016.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 139. stavak 2. i članak 144. prvi stavak točku (g),
   budući da:
   
               (1)
            
            
               U skladu s člankom 139. stavkom 1. prvim podstavkom točkom (d) Uredbe (EU) br. 1308/2013 proizvedeni šećer ili izoglukoza koji premašuju kvotu iz članka 136. te Uredbe smiju se izvoziti samo u okviru količinskog ograničenja koje treba odrediti Komisija.
            
         
               (2)
            
            
               Detaljna provedbena pravila za izvoz izvan kvote, a posebno u pogledu izdavanja izvoznih dozvola, utvrđena su u Uredbi Komisije (EZ) br. 951/2006 (2). Međutim, količinsko ograničenje treba utvrditi po tržišnoj godini s obzirom na mogućnosti na izvoznim tržištima.
            
         
               (3)
            
            
               Za određene proizvođače šećera i izoglukoze iz Unije, izvoz iz Unije važan je dio njihovih gospodarskih aktivnosti i oni su izvan Unije uspostavili tradicionalna tržišta. Izvoz šećera i izoglukoze na ta tržišta može biti ekonomski održiv i bez dodjele izvoznih subvencija. U tu svrhu potrebno je utvrditi količinsko ograničenje za izvoz šećera i izoglukoze izvan kvote kako bi dotični proizvođači iz EU-a mogli i dalje opskrbljivati svoja tradicionalna tržišta.
            
         
               (4)
            
            
               Procijenjeno je da bi tržišna potražnja za tržišnu godinu 2015./2016. bila zadovoljena kada bi se u početku utvrdilo količinsko ograničenje za izvoz šećera izvan kvote od 650 000 tona u ekvivalentu bijelog šećera te za izvoz izoglukoze izvan kvote od 70 000 tona suhe tvari.
            
         
               (5)
            
            
               Izvoz šećera iz Unije u određena bliža odredišta i treće zemlje u kojima se s proizvodima iz Unije prilikom uvoza povlašteno postupa trenutačno je u posebno povoljnom konkurentnom položaju. S obzirom na nepostojanje odgovarajućih instrumenata uzajamne pomoći za borbu protiv nepravilnosti i kako bi se smanjio rizik od prijevare te spriječila zlouporaba povezana s ponovnim uvozom ili ponovnim unošenjem šećera izvan kvote u Uniju, određena bliža odredišta treba isključiti iz prihvatljivih odredišta.
            
         
               (6)
            
            
               S obzirom na procijenjene manje rizike od mogućih prijevara u pogledu izoglukoze zbog prirode proizvoda, nije potrebno ograničiti prihvatljiva odredišta za izvoz izoglukoze izvan kvote.
            
         
               (7)
            
            
               Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   Utvrđivanje količinskog ograničenja za izvoz šećera izvan kvote
   1.   Za tržišnu godinu 2015./2016. količinsko ograničenje iz članka 139. stavka 1. prvog podstavka točke (d) Uredbe (EU) 1308/2013 za izvoz bijelog šećera izvan kvote obuhvaćenog oznakom KN 1701 99 bez subvencija iznosi 650 000 tona.
   2.   Izvoz u okviru količinskog ograničenja utvrđenog stavkom 1. dopušten je za sva odredišta osim za sljedeća:
   
               (a)
            
            
               treće zemlje: Albaniju, Andoru, Bosnu i Hercegovinu, bivšu jugoslavensku republiku Makedoniju, Svetu Stolicu (Država Vatikanskoga Grada), Kosovo (3), Lihtenštajn, Crnu Goru, San Marino i Srbiju;
            
         
               (b)
            
            
               područja država članica koja ne čine dio carinskog područja Unije: Farske Otoke, Grenland, Heligoland, Ceutu, Melillu, općine Livigno i Campione d'Italia i područja Republike Cipra u kojima Vlada Republike Cipra ne izvršava stvarnu kontrolu;
            
         
               (c)
            
            
               europske teritorije za čije je vanjske odnose odgovorna država članica, ali koji ne čine dio carinskog područja Unije: Gibraltar.
            
         Članak 2.
   Utvrđivanje količinskog ograničenja za izvoz izoglukoze izvan kvote
   1.   Za tržišnu godinu 2015./2016. količinsko ograničenje iz članka 139. stavka 1. prvog podstavka točke (d) Uredbe (EU) 1308/2013 za izvoz izoglukoze izvan kvote obuhvaćene oznakama KN 1702 40 10, 1702 60 10 i 1702 90 30 bez subvencija iznosi 70 000 tona suhe tvari.
   2.   Izvoz proizvodâ iz stavka 1. dopušta se samo ako je u skladu s uvjetima utvrđenima u članku 4. Uredbe (EZ) br. 951/2006.
   Članak 3.
   Stupanje na snagu i primjena
   Ova Uredba stupa na snagu sedmog dana od dana objave u Službenom listu Europske unije.
   Primjenjuje se od 1. listopada 2015.
   Prestaje važiti 30. rujna 2016.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. srpnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Uredba Komisije (EZ) br. 951/2006 od 30. lipnja 2006. o utvrđivanju detaljnih pravila za provedbu Uredbe Vijeća (EZ) br. 318/2006 u pogledu trgovine s trećim zemljama u sektoru šećera (SL L 178, 1.7.2006., str. 24.).
   
      (3)  Ovim se nazivom ne dovode u pitanje stajališta o statusu te je on u skladu s Rezolucijom Vijeća sigurnosti UN-a 1244 i mišljenjem Međunarodnog suda pravde o proglašenju neovisnosti Kosova.